ኢትዮጵያ ባሳየችው እመርታ ምክንያት የምትሰጠው የልማት ድጋፍ ኢኮኖሚዋን ወደሚያለሙ ዘርፎች መሸጋገሩን ብሪታኒያ ገለፀች
–  የብሪታኒያ መንግስት ትላንት ባወጣው መግለጫ ኢትዮጵያ የሚሊኒየሙን የልማት ግቦች በማሳካቱ አስገራሚ ውጤቶችን እያስመዘገበች መሆኑን አስታውቋል።አገሪቱ ጠንካራ የኢኮኖሚ እድገት አፈፃፀም እና የአገር ውስጥ ገቢዋን እያሳደገች መምጣቷም የሚያስፈልጓት የድጋፍ ዓይነቶች እንዲቀየሩ አድርጓል ነው ያለው መግለጫው።የብሪታኒያ መንግስት ለዚህ የኢትዮጵያ ለውጥ እውቅና በመስጠትም ሲያደረግ የነበረውን የድጋፍ ዓይነት የአገሪቱን ኢኮኖሚ በበለጠ ወደሚያለማ ዘርፍ ማሸጋገሩን ይፋ አድርጓል።በመሆኑም ብሪታኒያ በቀጣይ የምትሰጣቸው ድጋፎች ራስን በሚያስችሉና ድህነትን በሚያጠፉ የስራ እድል ፈጠራና ገቢ ማሳደጊያ ዘርፎች ላይ የሚያተኩሩ ይሆናሉ ነው ያለው።ሆኖም ቀደም ሲል የነበሩት ለጤና፣ ትምህርትና መጠጥ ውሃ የሚሰጣት ድጋፍ ከዚህ አዲስ ቅርፅ ከያዘው የልማት ድጋፍ ጋር አብረው እንደሚሄዱም መግለጫው ጠቁሟል።የልማት ድጋፍ አካሄዱ የብሪታኑያ ዓለም አቀፍ የልማት ፈንድ የተባለው ተቋም በአውሮፓውያኑ በ2015/16 በአገሪቱ ለማካሄድ ያቀዳቸውን የልማት ስራዎች መጠን እንደማይቀንስ አረጋግጧል።በቀጣይ ብሪታኒያ የኢትዮጵያን የድህነት ቅነሳ ጥረት ለማገዝ እንደምትሰራም ነው ያስታወቀው።ቀደም ሲል በመሰረታዊ የልማት የሰብዓዊ እርዳታ ላይ ብቻ የተንጠለቀጠለው የሁለቱ አገራት ግኑኝነት እየሰፋ መጥቶ በአሁኑ ወቅት በኢትዮጵያ መዋዕለ ንዋያቸውን ያፈሰሱ የብሪታኒያ ኩባንያዎች ቁጥር እየጨመረ ነው።ትናንት በሜታ ቢራ ፋብሪካ በ119 ሚሊዮን የአሜሪካ ዶላር የማስፋፊያ ስራውን አጠናቆ ያስመረቀው ዲያጂዮ፣ ዱኤት፣ ናስ የምግብ አምራች ኩባንያ፣ ታሎ ኦይል እና ኒዮታ ማእድን ተጠቃሽ የአገሪቱ ግዙፍ ኩባንያዎች ናቸው።የሁለቱ አገራት የንግድ ግኑኝነት ሲታይም በአውሮፓውያኑ 2006 ላይ ኢትዮጵያ ወደ ብሪታኒያ 50 ሚሊዮን ፓወንድ የሚያወጣ ሸቀጥ የላከች ሲሆን፥ ይህ አሃዝ በአውሮፓውያኑ 2011 ላይ ወደ 105 ሚሊዮን ፓውንድ ከፍ ብሏል።በፈረንጆቹ 2006 ላይ ብሪታኒያ 64 ሚሊዮን ፓውንድ የሚያወጣ ሸቀጥ ወደ ኢትዮጵያ የላከች ሲሆን፥ ይህ መጠን በ2011 248 ሚሊዮን ፓውንድ መድረሱን የብሪታኒያ የውጭ ጉዳይ ሚኒስቴር መስሪያ ቤት መረጃ ያሳያል። (ኤፍ.ቢ.ሲ)